รัฐบาล เชื่อมั่น ในมาตรการกระตุ้นท่องเที่ยว พร้อมเชิญชวนประชาชนเตรียมลงทะเบียน 100 เดียวเที่ยวทั่วไทย
รัฐบาล เชื่อมั่น ในมาตรการกระตุ้นท่องเที่ยว พร้อมเชิญชวนประชาชนเตรียมลงทะเบียน 100 เดียวเที่ยวทั่วไทยนางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า รัฐบาลเชื่อมั่นในมาตรการกระตุ้นเศรษฐกิจด้วยการท่องเที่ยว ภายหลังจากที่ประชุมคณะรัฐมนตรีเศรษฐกิจ เห็นชอบใน 16 มาตรการ ส่งเสริมการท่องเที่ยว ตั้งเป้าดึงดูดนักท่องเที่ยวเข้ามา 20 ล้านคน อันเป็นการเสริมสร้างเศรษฐกิจให้เจริญเติบโต แก้ไขปัญหาสภาวะเศรษฐกิจโลกและการใช้จ่ายภายในประเทศในช่วงเวลาที่ผ่านมา โดยคาดว่าการท่องเที่ยวจะเป็นทางออกจากผลกระทบของเศรษฐกิจโลก โดยทั้ง 16 มาตรการ ประกอบด้วยมาตรการระยะสั้น ระยะกลาง ระยะยาว สำหรับมาตรการระยะสั้น มีทั้งมาตรการด้านการเงิน การคลังและกฎหมาย รวมถึงมาตรการกระตุ้นตลาด เช่น โครงการ Amazing Thailand Grand Sale “Passport Privileges” ซึ่งมีส่วนลด 30-70 เปอร์เซ็นต์ต่อนักท่องเที่ยวที่สนใจเข้าร่วมโครงการ ส่วนมาตรการระยะกลาง-ระยะยาว เช่น การส่งเสริมการขึ้นทะเบียนสถานพักแรม และให้สินเชื่อพิเศษสำหรับผู้ประกอบการสถานพักแรม การจัดกิจกรรมมหกรรมระดับโลกหรือกิจกรรมขนาดใหญ่ เป็นต้นนางสาวไตรศุลี กล่าวว่า หนึ่งในมาตรการได้รับความสนใจอย่างมากในเวลานี้ คือ โครงการ ถึงเวลาทัวร์ ให้ทั่วไทย ที่แบ่งออกเป็น 2 มาตรการ คือ “100 เดียวเที่ยวทั่วไทย” และ “วันธรรมดาราคาช็อกโลก” โดย “100 เดียวเที่ยวทั่วไทย” จะเปิดให้ประชาชนลงทะเบียนรับสิทธิ์ 4 วัน คือ วันที่ 11-12 พฤศจิกายน 2562 และ วันที่ 11 - 12 ธันวาคม 2562 ผ่านเว็บไซต์ของการท่องเที่ยวแห่งประเทศไทย โดยให้สิทธิ์วันละ 10,000 รายการ รวม 4 วันเป็น 40,000 รายการ ส่วน “วันธรรมดาราคาช็อกโลก” เปิดให้สามารถใช้สิทธิ์ท่องเที่ยวได้ในวันจันทร์ถึงพฤหัสบดี จะเริ่มในเดือนพฤศจิกายนถึงสิ้นเดือนธันวาคม 2562